Zvyšovanie povedomia orgánov verejnej správy o interoperabilite bolo prvým z troch odporúčaní v záverečnom hodnotení programu ISA. Program ISA2 reagoval na túto výzvu prijatím svojej komunikačnej stratégie a plánu zapojenia v roku 2017 a usporiadaním 10 významných podujatí v rokoch 2016 – 2018 s priemerným počtom 211 účastníkov na každom podujatí. Zástupcovia ISA2 okrem toho zohrávali aktívnu úlohu na 60 podujatiach, ktoré sa konali v tom istom období. Priebežným hodnotením sa ukázalo, že toto úsilie sa vyplatilo, pretože väčšina konzultovaných zainteresovaných strán uviedla, že majú odborné znalosti o interoperabilite (91 zo 128) a programe ISA2 (81 zo 128). Napriek tomuto všeobecnému povedomiu uvedená ďalšia potreba naznačuje, že program by mal pokračovať vo svojich činnostiach zameraných na zvyšovanie povedomia, pričom by mal byť zacielený na regionálne a miestne orgány verejnej správy, prípadne nepriamych príjemcov, akými sú občania a podnikateľské subjekty.

–Súdržnosť – do akej miery tvoria opatrenia ISA² súčasť „holistického“ prístupu v rámci programu (vnútorná súdržnosť)? Do akej miery je program ISA² súdržný s ďalšími zásahmi EÚ, ktoré majú podobné ciele, a s globálnymi iniciatívami v tej istej oblasti (vonkajšia súdržnosť)?

Na účely zefektívnenia riadenia zhromažďovania údajov sa spomedzi 53 akcií zoskupených do 9 balíkov vybralo 20 akcií, ktoré boli financované v rámci programu ISA2až do roku 2018. Výber týchto vzoriek sa riadil štyrmi vopred vymedzenými kritériami tak, aby vybrané akcie program vo veľkej miere reprezentovali. Okrem toho bolo celkové zhromažďovanie údajov doplnené o odborné hodnotenie programu, ktoré vykonali štyria technickí experti v oblasti interoperability.

Ak by sa navyše vykonávalo hodnotenie EIF súbežne so záverečným hodnotením programu ISA2 v roku 2021, mohlo by sa vytvoriť viacero synergií, keďže tento program je hlavným nástrojom podporujúcim implementáciu EIF.

Na základe priebežného hodnotenia je doterajšia výkonnosť programu ISA2 pozitívna. Zároveň sa v ňom však identifikujú oblasti, v ktorých je priestor na možné zlepšenie. V ďalej uvedených odporúčaniach sa tieto aspekty programu riešia, pričom sa v nich uvádzajú tak krátkodobé, ako aj dlhodobé opatrenia. Krátkodobé opatrenia sú tie, ktoré by sa mohli zaradiť do posledného priebežného pracovného programu ISA2 v roku 2020 a počas prechodného obdobia pred zostavením nového viacročného finančného rámca (VFR). Na dlhodobejšie opatrenia by bolo potrebných viac rokov, aby priniesli výsledky.

Zainteresované strany sa zhodujú na tom, že program ISA2 zohráva kľúčovú úlohu v zlepšovaní situácie v oblasti interoperability v EÚ, a ak by sa nevykonával, ohrozilo by sa úsilie európskych orgánov verejnej správy zamerané na zlepšovanie interoperability a podporovanie modernizácie verejného sektora v Európe založenej na IKT.

Udržateľnosť riešení ISA2 získala zo strany konzultovaných zainteresovaných strán zmiešanú spätnú väzbu. Zatiaľ čo 66 z 84 respondentov je presvedčených, že výsledky programu by pretrvali aj v prípade ukončenia ďalšieho financovania, viac ako 55 z 85 respondentov si myslí, že prevádzkovanie a náklady na údržbu nevyhnutné pre riešenia ISA2 by mohli ohroziť schopnosť riešení ISA2 prinášať výsledky v prípade ukončenia programu.

Proces výberu akcií financovaných programom ISA2 sa považuje za relatívne efektívny. Náklady vynaložené na prípravu návrhu sú pomerne nízke, v rozpätí od 0,07 % do 0,4 % potenciálnych zdrojov financovania, ktoré by mohli byť vyčlenené na daný návrh po jeho prijatí. Výberový proces by sa však mohol ešte zlepšiť, a to zjednodušením priebežného pracovného programu (napr. zavedením flexibilnejšieho vzoru) a spustením tematických výziev na akcie, vďaka čomu by bol výberový proces motivovaný cieľmi.

Na základe hodnotenia sa napokon dospelo k záveru, že akcie v rámci programu ISA2 sú vo veľkej miere v súlade so všeobecnými zásadami uvedenými v článku 4 rozhodnutia o ISA2, a to vďaka procesu priebežného pracovného programu, ktorým sa pri vypracúvaní pracovného programu zabezpečuje systematické zohľadňovanie týchto zásad.

7.1.Zvyšovanie povedomia nad rámec vnútroštátnych orgánov verejnej správy

Komisia bude prostredníctvom programu ISA2 pokračovať vo svojom úsilí zameranom na zvyšovanie povedomia európskeho verejného sektora o interoperabilite, čo je kľúčovým predpokladom pre digitalizáciu, a to najmä zabezpečovaním intenzívnejšej spolupráce s regionálnymi a miestnymi orgánmi verejnej správy v rámci tohto úsilia.

Na začiatok by bolo potrebné pripraviť cielenú propagačnú činnosť zameranú na výhody (opätovného) používania riešení interoperability v rámci programu ISA2. Na podporu tejto myšlienky by sa v roku 2020 mohli vypracovať štúdie zamerané na kvantifikáciu niektorých riešení ISA2 týkajúcich sa efektívnosti a produktivity orgánov verejnej správy.

V záverečnom štádiu programu ISA2 by sa mal klásť ešte väčší dôraz na to, aby si orgány verejnej správy, akademická obec a zainteresovaní odborníci vymieňali medzi sebou najlepšie postupy. V rámci nedávno spusteného opatrenia Akadémia interoperability by sa mali vypracovať aj vhodné materiály odbornej prípravy.

Na posilnenie vplyvu uvedených navrhovaných opatrení by subjekty zodpovedné za akcie v rámci programu ISA2 mali ďalej mobilizovať osoby s potenciálnym vplyvom (ako sú výskumníci, angažovaní pracovníci verejnej správy) a vytvárať komunitu ambasádorov interoperability.

Z dlhodobého hľadiska by sa mal vybudovať systém poradcov pre oblasť interoperability. Títo poradcovia by zainteresovaným stranám pomáhali pri výbere vhodných riešení interoperability zodpovedajúcich ich potrebám a zároveň by poskytovali podporné služby a technickú pomoc pri účinnej implementácii riešení.

7.2.Od riešení zameraných na používateľov po riešenia motivované používateľmi

Na zvýšenie prospešnosti programu ISA2 by sa mohla zlepšiť kvalita jeho existujúcich riešení, a to na základe lepšieho zohľadňovania potrieb používateľov. Tento prístup by mohol prevládať počas implementácie posledného pracovného programu ISA2, čím by sa podporila zásada EIF zamerania sa na používateľa tak v Komisii, ako aj v členských štátoch.

V nadchádzajúcich rokoch však bude vhodné prejsť z modelu zamerania sa na používateľa na model riešení motivovaných používateľmi, v ktorom sa používatelia zapájajú do fázy navrhovania riešenia interoperability. Takýto proces spolutvorby by sa mohol podporovať v rámci inkubátora interoperability, čo by umožnilo vyvíjať nové riešenia zamerané na používateľov, ktoré by sa mohli skúšať a použiť ako prototyp v bezpečnom prostredí. Tento inkubátor by pomáhal pri osvojovaní si nových technológií a výmene inovačných postupov medzi priekopníckymi verejnými orgánmi.

Pokiaľ ide o prvé dve odporúčania v tejto správe, digitálna stratégia Komisie je dôkazom toho, že Komisia dodržiava svoje sľuby: interoperabilita, ako aj prístup zamerania sa na používateľa patria medzi kľúčové zásady stratégie a EIF je jedným z jej referenčných bodov. Program ISA2 okrem toho zohráva konzultačnú úlohu pri prebiehajúcom vykonávaní stratégie, v rámci ktorej pomáha Komisii v rôznych oblastiach politiky modernizovať jej existujúce IT systémy a vyvíjať nové digitálne riešenia so zreteľom na interoperabilitu.

7.3.Príprava pôdy na zvýšenú udržateľnosť

Pri hodnotení pridanej hodnoty EÚ a udržateľnosti programu ISA2 sa v rámci priebežného hodnotenia zistilo, že program má kľúčovú úlohu pri zostavovaní jednotného priestoru interoperability v európskom verejnom sektore. Program ISA2 takisto pomáha vyvíjať a využívať cezhraničné a medziodvetvové digitálne riešenia orgánmi verejnej správy členských štátov. Program ISA2 pomáha tiež dosahovať pokrok v rámci spoločných politík, ktoré sa vo veľkej miere opierajú o tieto vzájomne prepojené a interoperabilné siete a systémy.

Po ukončení programu ISA2 je nevyhnutné zachovať a zvýšiť schopnosť európskych orgánov verejnej správy spolupracovať pri dosahovaní vzájomne prospešných cieľov vrátane výmeny informácií a znalostí, čo je vo všeobecnosti základom interoperability. Na to je potrebný silný politický záväzok a stabilné financovanie. Pokiaľ ide o politický záväzok, ministri zodpovední za politiku elektronickej verejnej správy v celej Európe – v Tallinskom vyhlásení o elektronickej verejnej správe – potvrdili, že sa zaväzujú k vybudovaniu verejných služieb zameraných na občana, ktoré sú navrhnuté ako štandardne digitalizované, a k dosiahnutiu vízie stanovenej v EIF. Pokiaľ ide o budúce financovanie interoperability, je naplánované v programe Digitálna Európa (DEP), ktorý je jedným zo sektorových návrhov Komisie v rámci legislatívneho balíka VFR na roky 2021 – 2027.

Komisia by mala ďalej nadviazať na synergie vytvorené medzi ISA2 a ďalšími programami EÚ, a tak podporovať EIF a interoperabilitu vo všeobecnosti a uľahčovať rozšírené opätovné používanie riešení ISA2. Okrem toho by tento prístup mohol vyústiť do efektívneho a operatívneho riadenia programu podporujúceho budúcu implementáciu návrhu DEP.

Súbežne s prípravami na zostavenie nových programov VFR sa odporúča preskúmať možnosti zvýšenia udržateľnosti výsledkov dosiahnutých prostredníctvom existujúcich riešení ISA2. Mali by sa vyhodnotiť uskutočniteľnosť a náklady jednotlivých opatrení udržateľnosti, do ktorých by Komisia mala investovať. Komisia by mohla napríklad zvážiť presun niektorých riešení ISA2 na komunity vyvíjajúce slobodný softvér alebo povzbudzovať spoločnosti k vybudovaniu služieb založených na riešeniach ISA2 na základe verejnej licencie Európskej únie (EUPL).

Komisia môže považovať za užitočné vykonať hĺbkové posúdenie opodstatnenia a vplyvov možného záväzného nástroja interoperability. Takéto posúdenie by sa malo opierať o zistenia záverečného hodnotenia programu ISA2 a o dôkazy zozbierané pri hodnotení vykonávania EIF v roku 2021.

8.Ďalšie kroky

Počas prebiehajúceho vykonávania programu ISA² bude Komisia venovať maximálnu pozornosť uvedeným zisteniam a odporúčaniam, pričom ich zanalyzuje s cieľom overiť a riešiť predložené otázky, v prípade potreby v úzkej spolupráci s členskými štátmi. Zistenia a odporúčania z priebežného hodnotenia programu ISA² sa využijú pri prechode na nové programy VFR.